**ΟΜΗΡΙΚΟΣ ΚΟΣΜΟΣ - ΠΗΓΕΣ**

* **Αφού μελετήσετε προσεκτικά τις παρακάτω πηγές, που αναφέρονται στον ομηρικό «οίκο» και τις ανταλλαγές αγαθών κατά την ομηρική εποχή, να απαντήσετε στις ερωτήσεις που ακολουθούν (συμπλήρωσης κενών και Σωστού – Λάθους).**

**Ομηρικός«οίκος»**  
  
*Τι είναι ο οίκος; Η λέξη αποδίδεται πολλές φορές με τον όρο «οικογένεια». Όμως η απόδοση αυτή είναι πολύ στενή και θα μπορούσε να οδηγήσει σε εσφαλμένα συμπεράσματα. Ο οίκος, ακόμη και από την άποψη του αριθμού των ανθρώπων, είναι κάτι πολύ περισσότερο από οικογένεια με τη σημερινή σημασία της λέξης (δηλαδή, την ομάδα που αποτελείται από τους γονείς και τα παιδιά, την «πυρηνική» οικογένεια)… Αλλά περιλαμβάνει επίσης όλα εκείνα τα άτομα – είτε πρόκειται για ελεύθερους είτε για δούλους – τα οποία εξαρτώνται άμεσα από τον επικεφαλής του οίκου (όλους εκείνους τους υπηρέτες στους οποίους έχουν ανατεθεί τα πολλά και διάφορα καθήκοντα που απαιτούνται από την οικονομική ζωή του οίκου…). Με άλλα λόγια, ο οίκος με την καθαρά «ανθρώπινη» μορφή του δεν είναι ένας θεσμός που βασίζεται αποκλειστικά και μόνο στη συγγένεια. Ωστόσο η έννοια του οίκου καλύπτει πολύ περισσότερα από μιαν απλή ομάδα ανθρώπων. Ο οίκος περιλαμβάνει και περιουσιακά στοιχεία κάθε είδους, τα οποία στην πράξη δεν μπορούν να χωριστούν από την ανθρώπινη ομάδα, αφού εξασφαλίζουν την υλική της ύπαρξη. Επομένως η γη, τα κτίρια, τα ζώα, τα κάθε είδους αποθέματα, ο εξοπλισμός και ούτω καθεξής αποτελούν όλα μέρος του οίκου.*

***Μ.Μ. Austin, P. Vidal-Naquet****, Οικονομία και κοινωνία στην αρχαία Ελλάδα. μετ. (Τ. Κουκουλιός, εκδ. Δαίδαλος, σ. 67.)*

**Οι ανταλλαγές αγαθών στους ομηρικούς χρόνους**

*«Εκείθε οι Αργίτες οι μακρόμαλλοι ψώνιζαν το κρασί τους, | κι έδινε ποιος χαλκό, ποιος σίδερο στραφταλιστό, ποιος πάλε | με βόδια ζωντανά του τ' άλλαζε ποιος με βοδιώ τομάρια, | ποιος και με σκλάβους, κι έτσι εχαίρουνταν πλούσιο τραπέζι πάντα».*  
Ιλιάδα, Η, 472-475, μετ. Ν. Καζαντζάκη-Ι. Κακριδή.

**ΕΡΩΤΗΣΕΙΣ**

**1. Ομηρικός «οίκος»**

**Συμπληρώστε τα κενά με καθεμιά από τις ακόλουθες λέξεις στην κατάλληλη πτώση και αριθμό (περισσεύουν δύο λέξεις):** παραγωγή, καταγωγή, αίμα, αγαθό, δούλος, διαδικασία, αυτάρκεια, επιβίωση, οικογένεια.

Ο *οίκος* δεν αποτελούσε απλά μια ομάδα ατόμων που συνδέονταν με δεσμούς **-----------**ή γάμου (πυρηνική οικογένεια) ούτε ένα σύνολο ατόμων που είχαν κοινή **------------------**, αλλά αποτελούσε μια μικρή ομάδα παραγωγής και κατανάλωσης-------------------, η οποία αποτελούνταν από τα μέλη μιας οικογένειας και άλλα άτομα είτε ελεύθερους είτε **----------------**, που εξαρτιόνταν οικονομικά από την οικογένεια. Όλα τα μέλη του *οίκου*, ακόμα και ο επικεφαλής και τα συγγενικά του πρόσωπα, συμμετείχαν στις παραγωγικές **-------------------** και στην κατανάλωση των παραγόμενων αγαθών, καθώς όλοι οι *οίκοι* επιδίωκαν την------------------ τους. Έτσι στην έννοια του *οίκου* περιλαμβάνονται και όλα τα περιουσιακά στοιχεία (γη, κτίρια, ζώα, γεωργικά και κτηνοτροφικά προιόντα, εξοπλισμός κ.α.), που εξασφάλιζαν την **-----------------**των μελών του *οίκου.*

**2.** **Οι ανταλλαγές αγαθών στους ομηρικούς χρόνους**

**Συμπληρώστε τα κενά με μια από τις ακόλουθες λέξεις στην κατάλληλη πτώση και αριθμό (περισσεύουν δύο λέξεις):** ανταλλαγή, εμπόριο, αγροτικός, μέταλλο, βιοτικός, βιοτεχνικός, δούλος, αγαθό, ανάπτυξη.

Οι κοινωνίες της ομηρικής εποχής ήταν **---------------** και οι κάθε μορφής συναλλαγές βασίζονταν στην **-----------------**δώρων και αγαθών, ενώ μέτρο αναφοράς για την αξιολόγηση των ανταλασσόμενων αγαθών ήταν τα **----------------** ( χρυσός, χαλκός, σίδηρος), το βόδι ή τα δέρματα βοδιών, ακόμα και οι **-----------------**, που αποτελούσαν σημαντικό περιουσιακό στοιχείο των κυρίων τους. Επομένως, το **-----------------** κάτω απ’ αυτές τις συνθήκες παρέμενε περιορισμένο με αποτέλεσμα να μην υπάρχουν περιθώρια για **------------------** και γενικότερα οικονομική ανάπτυξη πέρα απ’ αυτή που ήταν απαραίτητη για την κάλυψη βασικών **---------------**αναγκών.

**3. Με βάση τα παραπάνω κείμενα να χαρακτηρίσετε τις προτάσεις που ακολουθούν με την ένδειξη Σωστό ή Λάθος.**

1. Ο ομηρικός *οίκος* συμπίπτει με το όρο «πυρηνική οικογένεια».
2. Ο ομηρικός *οίκος* αποτελείται μόνο από ελεύθερους πολίτες.
3. Ο *οίκος* είναι ένας θεσμός που βασίζεται αποκλειστικά και μόνο στη συγγένεια.
4. Στην έννοια του *οίκου* περιλαμβάνονται και όλα τα περιουσιακά στοιχεία.
5. Ο επικεφαλής του *οίκου* και τα συγγενικά του πρόσωπα συμμετείχαν στις παραγωγικές διαδικασίες και στην κατανάλωση των παραγόμενων αγαθών.
6. Το εμπόριο ήταν ιδιαίτερα ανεπτυγμένο κατά την ομηρική εποχή.
7. Οι συναλλαγές στην ομηρική εποχή γίνονταν με νομίσματα.
8. Οι συναλλαγές κατά την ομηρική εποχή είχαν ως σκοπό την κάλυψη βασικών αναγκών.
9. Η ομηρική κοινωνία ήταν βιοτεχνική.